b'\n_START_ARTICLE_\nCloser (Christopher-album)\n_START_SECTION_\nSingler\n_START_PARAGRAPH_\nAlbummets f\xc3\xb8rste single "Tulips" udkom den 6. august 2015. Sangens titel er en omskrivning af "two lips" ("to l\xc3\xa6ber"), og handler if\xc3\xb8lge Christopher om at sige undskyld til sin k\xc3\xa6reste: "Man kan sige undskyld p\xc3\xa5 mange m\xc3\xa5der, med kys, med blomster eller noget helt tredje." I sangen synger Christopher bl.a. "I wanna kiss your tulips", hvilket if\xc3\xb8lge flere medier refererer til cunnilingus._NEWLINE_"Limousine" udkom som albummets anden single den 29. januar 2016. P\xc3\xa5 sangen medvirker den norske rapduo Madcon. If\xc3\xb8lge Christopher er sangen inspireret af universet fra filmen The Great Gatsby (2013), og handler om "en kvinde, der er en beauty queen og kan f\xc3\xa5 lige, hvem og hvad hun vil, og m\xc3\xa5ske er lidt en gold digger."_NEWLINE_Tredje single fra Closer, "I Won\'t Let You Down" udkom den 1. april 2016. Den amerikanske sangerinde Rebecca Johnson medvirker p\xc3\xa5 sangen under kunstnernavnet Bekuh Boom. Sangen handler if\xc3\xb8lge Christopher om, "at ville g\xc3\xa5 gennem ild og vand for en pige, og om aldrig at ville skuffe hende. At man er der, lige meget hvad der sker. Selvom hun m\xc3\xa5ske har haft en d\xc3\xa5rlig oplevelse f\xc3\xb8r, kan hun stole p\xc3\xa5 mig."_NEWLINE_"Heartbeat" udkom som albummets fjerde single i Asien den 16. september 2016. Sangen handler if\xc3\xb8lge Christopher om "hvordan det f\xc3\xb8les at v\xc3\xa6re mig" og "f\xc3\xb8lelsen af at v\xc3\xa6re bange for at miste alt det, man har".'